92.		Dohoda o vykonaní práce (§ 226 ZP)
Zamestnávateľ:	ABC, s.r.o. so sídlom v Žiline, Ružová ul. č. 10 
a 
zamestnanec: 	Karolína Nová, trvalý pobyt: Prešovská ul. č. 6, 010 01 Žilina, 
		občiansky preukaz evid. č. BP 224485
uzavierajú podľa § 226. Zákonníka práce túto
dohodu o vykonaní práce
1.	Dojednaná pracovná úloha: spracovanie štatistických dát.
2.	Dojednaný rozsah práce (pracovnej úlohy) v hodinách spolu: 200.
3.	Pracovná úloha bude vykonaná v čase: od 2. 4. 2022 do 30. 11. 2022.
4.	Zamestnanec vykoná pracovnú úlohu: osobne.
5.	Dojednaná odmena: 500 eur.
Odmena za vykonanie úlohy je splatná po dokončení a odovzdaní práce. 
6.	Ďalšie dojednané podmienky: náhrada cestovných nákladov v zmysle zákona č. 283/2002 Z. z. v znení neskorších predpisov.
Žilina 2. 4. 2022.					zamestnanec	zamestnávateľ
Poznámka
Dohody o prácach vykonávaných mimo pracovného pomeru tvorí mimoriadny inštitút na zabezpečenie potrieb zamestnávateľa. Tento by ich mal uzatvárať len výnimočne, ak ide o prácu:
•	ktorej pravidelný výkon nemôže zamestnávateľ zabezpečiť v rámci vopred určeného rozvrhnutia pracovného času a rozvrhnutia pracovných zmien tak, aby jej riadenie, sledovanie jej vykonávania a kontrola dodržiavania pracovného času boli účelné a hospodárne a
•	ktorej výkon v pracovnom pomere by bol z hľadiska záujmov spoločnosti pre zamestnávateľa neúčelný alebo nehospodárny z iných dôvodov.
Právna úprava vzťahov vznikajúcich na základe dohôd je podstatne voľnejšia než v pracovnom pomere a vytvára pomerne široký priestor na uplatnenie zmluvnej voľnosti účastníkov tohto pracovnoprávneho vzťahu. Fyzická osoba vykonáva na základe dohôd (dohoda o vykonaní práce, dohoda o pracovnej činnosti, dohoda o brigádnickej práci študentov) dohodnutú pracovnú činnosť alebo plní pre zamestnávateľa pracovnú úlohu samostatne v rámci podmienok dohodnutých v dohode. Dohody o prácach vykonávaných mimo pracovného pomeru možno uzatvárať nielen s fyzickými osobami, ktoré nie sú v pracovnom pomere, ale aj s fyzickými osobami, ktoré už pracovný pomer uzatvorený majú.
Dohoda o vykonaní práce (§ 226) musí mať písomnú formu, inak je neplatná (§ 226 ods. 2 ZP). V dohode musí byť vymedzená pracovná úloha, dohodnutá odmena za jej vykonanie, doba, v ktorej sa má pracovná úloha vykonať a predpokladaný rozsah práce, ak jej rozsah nevyplýva priamo z vymedzenia pracovnej úlohy. 
Písomná dohoda o vykonaní práce sa uzatvára najneskôr deň pred dňom začatia výkonu práce!
Dohodu o vykonaní práce možno uzatvoriť najviac na 12 mesiacov!
Dohoda o vykonaní práce sa uzatvára vtedy, ak predpokladaný rozsah plnenia úloh v kalendárnom roku nepresiahne 350 hodín ročne u jedného zamestnávateľa. Pritom sa do rozsahu práce započítava aj práca vykonávaná zamestnancom pre toho istého zamestnávateľa na základe inej dohody o vykonaní práce. Zamestnanec však môže uzatvárať dohody o vykonaní práce aj s viacerými zamestnávateľmi a u každého z nich môže naplniť ročný limit 350 hodín.
Možnosť odstúpenia od dohody – pozri § 226 ods. 3 ZP. 
Vyplatenie odmeny – pozri § 226 ods. 4 ZP. 
Následky úmrtia zamestnanca pred splnením pracovnej úlohy – pozri § 226 ods. 5 ZP.